وزیرستان کې په منظور پشتین او ملګرو يې درې نوې مقدمې جوړې کړی شوي او د پي ټي اېم نور غړي نيول شوي
د پښتون ژغورنې غورځنګ (پي ټي اېم) په مشر منظور پشتین د جنوبي وزیرستان د وروستي سفر په مهال درې نورې مقدمې درج کړی شوي دي او د تېرې ورځې راهسې د پي ټي اېم نور غړي هم نیول شوي دي.
د پېښور په حيات اباد سيمه کې تېره شپه د پي ټي اېم يو فعاله غړی ډاکټر عبدالحۍ وزير پوليسو نيولی او نن عدالت ته وړاندې کړل شوی او عدالت د دوه ورځو په جوډيشل ريمانډ د پېښور مرکزي زندان ته لېږلی دی. د پاکستان حکومت او پوځ په پي ټي اېم تورونه لګوي چې د بهرنيو هېوادونو څخه ورته پېسې ورکول کيږي، اود پي ټي اېم په غړو د غدارۍ او د رياست پرضد هلوځلو کې د ککړتيا او ترهګرۍ مقدمې درج کول کيږي. خو پي ټي اېم دغه تورونه ردوي او وايي غورځنګ د ملک د ائين او قانون لاندې د خپلو حقونو دپاره مبارزه کوي. په منظور پشتين او ملګرو يې يادې درې واړه مقدمې د د واڼه د مقدمې نه وروسته په مکين سرا روغه او جنته سيمه کې جوړ کړی شوي دي. د پي ټي اېم مشره فعاله ثنا اعجاز وايي دا وخت د پي ټي اېم دوه مخکښ مشران او د قامي اسمبلۍ غړي علي وزير او محسن داوړ، حنيف پشتين، عالمزېب مسيد، بلال مسيد، عارف وزير، جمشيد وزير، امان الله وزير، دوست محمد، زبېر، اسماعيل مسید،قاضي طاهر، عبدالحۍ وزير دا ټول کسان د ملک په بېلابيلو زندانونو کې په تورونو کې بنديوان دي. هغې وويل تېره شپه په جنوبي وزيرستان کې د پي ټي اېم درې نور فعال هم نيول شوي دي. دوه ورځې وروسته په ۲۹ اګست د محسن داوړ او علي وزير په پېښور هايکورټ کې د ضمانت په خواست اورېدنه کیږي. په منظور پشتين د مقدمو په اړوند د پي ټي اېم فعال رحمت شاه محسود وويل چې منظور پشتين د لوی اختر دپاره خپل کلي ته تلی ؤاو د اختر په مهال د خپلو خپلوانو سره يې ليده کاته کول او مقدمې پرې هم په دغه وخت کې درج کړی شوي دي. د سيمې پوليس پخلی کړی چې د جنوبي وزيرستان په لدهه تاڼه کې مقدمې درج کړی شوي دي. وي او ای ډيوه ته د مقدمو (اېف ايي ار) په ترلاسه شوؤ پاڼو د اګست ۱۹ نېټه ليکل شوې چې درج کړی شوي دي. په يادو مقدمو کې ویل شوي چې د منظور پشتين په مشرۍ غونډو کې د رياستي ادارو او پوځ پرضد نعرې او پي ټي اېم په حق کې نعرې وهلي او خبرې کړي دي کومې چې د غدارۍ په زمره کې راځي ځکه په هغه او ملګرو يې مقدمې درج کړی شوي دي. خو رحمت شاه وایي دویې نه کومې نعرې وهلي او نه يې غونډې جوړې کړي دي. شاه فېصل غازي وويل د مقدمو وروسته د دوي په کورونو چاپې وهل کيږي. هغه زياته کړه دوي کوم داسې کار نه دی کړی تورونه پرې لګېدلې دي او دوي به دغه تورونه په عدالتونو کې ناسم ثابتوي خو په ضلع کې يې عدالت نشته، عدالت يې په ټانک کې دی او چې هلته ځي په لاره یې ګرفتاروي. غازي په خپله تورونه لګوي چې په علاقه کې کومه بده پېښه وشي دوي يواځې د هغې نه خلک خبروي او بيا په علاقه کې خلک ځورول کيږي. هغه دا هم وايي چې د قبايلي ضلعو په صوبه کې د شاملېدو وروسته هیڅ بدلون نه دی راغلی. له دې وړاندې په ۱۶م اګست هم په واڼه کې په منظور پشتين او نورو ملګرو يې مقدمه درج شوې ده. د هغې په غبرګون کې منظور پشتين ويلي ؤ، هغه ته پوره ياد نه دي خو ملګري يې ورته وايي چې په هغه د ۳۰ نه زياتې مقدمې درج شوي دي. هغه زياته کړې وه دغه ډول مقدمې به يې هلې ځلې کمې نه کړي او دنيا وليدل چې ملګري يې پرامن دي د تحریک ملګري يې په شا نه شو. هغه وی او ای ډیوه سره په خبرو کې ويلی ؤ د څو ورځو راهسې په جنوبي وزيرستان کې ګرځي خلک نور تکړه دي او غوښتنه کوي چې د بل لاريون اعلان وکړه.